b'\n_START_ARTICLE_\nNarodni arheolo\xc5\xa1ki muzej, Atene\n_START_SECTION_\nZgodovina\n_START_PARAGRAPH_\nPrvi narodni arheolo\xc5\xa1ki muzej v Gr\xc4\x8diji je ustanovil premier Gr\xc4\x8dije Ioanis Kapodistrias v Ajgini leta 1829. Do leta 1858, ko je bil napovedan mednarodni arhitekturni nate\xc4\x8daj za kraj in arhitekturno zasnovo novega muzeja, se je arheolo\xc5\xa1ka zbirka selila na \xc5\xa1tevilne razstavne kraje. _NEWLINE_Dana\xc5\xa1nji kraj je bil izbran in gradnja stavbe muzeja se je za\xc4\x8dela leta 1866. S pomo\xc4\x8djo sredstev gr\xc5\xa1ke vlade, gr\xc5\xa1kega arheolo\xc5\xa1kega dru\xc5\xa1tva in dru\xc5\xbebe iz Miken je bila kon\xc4\x8dana leta 1889. Ve\xc4\x8dji dobrotniki so bili Eleni Tositsa, ki je podarila zemlji\xc5\xa1\xc4\x8de za gradnjo muzeja, ter Demetrios in Nikolaos Vernardakis iz Sankt Peterburga._NEWLINE_Sprva se je muzej imenoval Osrednji muzej. Dana\xc5\xa1nje ime je dobil leta 1881, ko je bil predsednik vlade Gr\xc4\x8dije Harilaos Trikupis. Leta 1887 je postal kustos muzeja znan arheolog Valerios Stais ._NEWLINE_Med drugo svetovno vojno je bil muzej zaprt in starine so bile zaprte v posebnih za\xc5\xa1\xc4\x8ditnih \xc5\xa1katlah in zakopane, da bi prepre\xc4\x8dili njihovo uni\xc4\x8denje in plenjenje. Leta 1945 so bili eksponati ponovno prikazani pod vodstvom Hristosa Karuzosa. V ju\xc5\xbenem krilu muzeja domuje epigrafski muzej z najbogatej\xc5\xa1o zbirko napisov na svetu. Muzej z bogato zbirko napisov se je raz\xc5\xa1iril med letoma 1953 in 1960 z arhitekturnim oblikovanjem Patroklosa Karantinosa.\n_START_SECTION_\nZgradba\n_START_PARAGRAPH_\nMuzej ima mogo\xc4\x8dno neoklasi\xc4\x8dno podobo, ki je bila v tistem \xc4\x8dasu zelo priljubljena v Evropi in je usklajena s klasi\xc4\x8dnim slogom artefaktov, ki so v njem. Prvotni na\xc4\x8drt je zasnoval arhitekt Ludwig Lange, ki so ga pozneje spremenili Panagis Kalkos, ki je bil glavni arhitekt, ter Armodios Vlachos in Ernst Ziller. Na prednjem delu muzeja je velik neoklasi\xc4\x8den park s kipi.\n_START_SECTION_\nRazvoj in obnova\n_START_PARAGRAPH_\nStavba je do\xc5\xbeivela \xc5\xa1tevilne \xc5\xa1iritve. Najpomembnej\xc5\xa1i sta bili gradnja novega vzhodnega krila v za\xc4\x8detku 20. stoletja, ki temelji na na\xc4\x8drtih Anastasiosa Metaksasa, in gradnja enonadstropne stavbe, ki jo je oblikoval George Nomikos med letoma 1932 in 1939. To je bilo potrebno zaradi prilagoditve hitro rasto\xc4\x8di zbirki artefaktov. Najnovej\xc5\xa1a prenova muzeja je trajala ve\xc4\x8d kot 1,5 leta, v tem \xc4\x8dasu je bil muzej zaprt. Ponovno so ga odprli julija 2004 med olimpijskimi igrami v Atenah. Obnova je vklju\xc4\x8devala estetsko in tehni\xc4\x8dno nadgradnjo stavbe, vgradnjo sodobnega klimatskega sistema, reorganizacijo zbirk muzeja in popravilo \xc5\xa1kode, ki jo je povzro\xc4\x8dil potres leta 1999. Sobo z minojskimi freskami so za javnost odprli leta 2005.  Maja 2008 je minister za kulturo Mihalis Liapis odprl te\xc5\xbeko pri\xc4\x8dakovano zbirko egiptovskih starin in zbirko Eleni in Antonisa Stathatosa.  Danes ponovno razmi\xc5\xa1ljajo, da bo potrebna nadaljnja \xc5\xa1iritev muzeja na sosednja obmo\xc4\x8dja. Nov na\xc4\x8drt je bil narejen za podzemno \xc5\xa1iritev na sprednji strani muzeja.\n_START_SECTION_\nPrazgodovinska zbirka\n_START_PARAGRAPH_\nPrazgodovinska zbirka prikazuje predmete iz neolitske dobe (6800 do 3000 pr. n. \xc5\xa1t.), zgodnje in  srednje bronaste dobe (3000 do 2000 pr. n. \xc5\xa1t. in 2000 do 1700 pr. n. \xc5\xa1t.), vsi predmeti so razvr\xc5\xa1\xc4\x8deni kot kikladska in mikenska umetnost.\n_START_SECTION_\nNeolitik, zgodnja in srednja bronasta doba\n_START_PARAGRAPH_\nKerami\xc4\x8dne najdbe so z razli\xc4\x8dnih pomembnih neolitskih krajev, kot sta Dimini in Sesklo, iz srednje heladske keramike iz Beocije, Atike in Ftiotide. Nekateri predmeti iz zbirke Heinricha Schliemanna v Troji so tudi na ogled.\n_START_SECTION_\nKikladska umetnost\n_START_PARAGRAPH_\nKikladska zbirka ima slavne marmorne figurice z egejskih otokov Delos in Keros, tudi Lutnjar. Te skrivnostne \xc4\x8dlove\xc5\xa1ke predstavitve, ki spominjajo na sodobno umetnost, so navdihnile mnoge umetnike, kot je Henry Moore , so iz 3. tiso\xc4\x8dletja pr. n. \xc5\xa1t. s starih pokopali\xc5\xa1\xc4\x8d na egejskih otokih skupaj z bronastim orodjem in posodjem.\n_START_SECTION_\nMikenska umetnost\n_START_PARAGRAPH_\nMikensko civilizacijo predstavljajo kamen, bron in kerami\xc4\x8dne posode, figurice, slonovina, steklo in predmeti iz fajanse, zlati pe\xc4\x8dati in obro\xc4\x8di iz obokanih grobnic v Mikenah in drugih krajev na Peloponezu (Tirint in Dendra v Argolidi, Pilos v Mesiniji in Vafio v Lakoniji). Velikega pomena sta dve zlati skodelici iz Vafia, ki ka\xc5\xbeeta prizor ob ujetju bika.\n_START_SECTION_\nNajdbe Heinricha Schliemanna\n_START_PARAGRAPH_\nMikenska zbirka vklju\xc4\x8duje tudi \xc4\x8dudovite najdbe Heinricha Schliemanna iz 19. stoletja v Mikenah s kro\xc5\xbenega grobi\xc5\xa1\xc4\x8da A in zgodnej\xc5\xa1ega kro\xc5\xbenega grobi\xc5\xa1\xc4\x8da B. Najopaznej\xc5\xa1e so zlate pogrebne maske na obrazih umrlih mikenskih plemi\xc4\x8dev. Med njimi je najbolj znana Agamemnonova maska, ki je bila tako imenovana po pomoti. So tudi najdbe z mikenske citadele, vklju\xc4\x8dno z reliefno stelo, zlatimi posodami, steklom, alabastrom in jantarjem, orodjem in dragulji. Drugi predmeti so rezbarija iz slonove kosti dveh boginj z otrokom, poslikana apnen\xc4\x8dasta glava boginje in slavna vaza z bojevniki iz 12. stoletja.\n_START_SECTION_\nEgip\xc4\x8danska umetnost\n_START_PARAGRAPH_\nEgip\xc4\x8danska zbirka sega v zadnjih dvajset let 19. stoletja. Egiptovska vlada je leta 1893 podarila devet mumij iz dobe faraonov. Za egip\xc4\x8dansko zbirko sta zaslu\xc5\xbena dva donatorja, Ioanis Dimitrij (leta 1880) in Aleksander Rostovi\xc4\x87 (leta 1904). Zbirka vsebuje ve\xc4\x8d kot 6000 predmetov, od tega je 1100 na ogled javnosti. Je ena najbolj\xc5\xa1ih zbirk egiptovske umetnosti na svetu. Vsebuje redke kipe, orodje, dragulje, mumije, leseno krsto za mumijo, bronasti kip princese, nepo\xc5\xa1kodovana pti\xc4\x8dja jajca in 3000 let staro \xc5\xa1truco kruha z ugrizom ve\xc4\x8djega kosa. Sredi\xc5\xa1\xc4\x8de razstave je bronasti kip princese, sve\xc4\x8denice Taku\xc5\xa1it, iz okoli 670 pred na\xc5\xa1im \xc5\xa1tetjem. Je 70 cm visoka in nosi obleko, pokrito s hieroglifi, kip je bil najden na jugu Aleksandrije leta 1880.\n_START_SECTION_\nStathatosova zbirka\n_START_PARAGRAPH_\nStathatosova zbirka je imenovana po darovalcu in ve\xc4\x8djih gr\xc5\xa1kih dobrotnikih Antonisu in Eleni Stathatos. V zbirki je okoli 1000 predmetov, predvsem nakita, pa tudi kovinski predmeti, vaze in lon\xc4\x8denina iz srednje bronaste dobe do pobizantinske dobe. Posebno noto dajejo predmeti iz helenisti\xc4\x8dnega obdobja, zlati dragulji iz Karpenisija in Tesalije.\n_START_SECTION_\nUmetniki in artefakti\n_START_PARAGRAPH_\nNekateri od anti\xc4\x8dnih umetnikov, katerih delo je predstavljeno v muzeju, so: Miron, Skopas, Evtimid, Lidos, Agorakritus, Agazias, Pana, Poro\xc4\x8dni slikar, Meleager, Simon iz Kleone, Nesos, Damofon, Aison, Analat, Polignot, Hermonaks._NEWLINE_Zbirke vsebujejo kiparska dela: lutrofor, amfora, hidrija, skifos, krater, pelike, posode lekit, stele, freske, zlatnino, oro\xc5\xbeje, opremo, kovance, igra\xc4\x8de in druge anti\xc4\x8dne predmete._NEWLINE_Artefakti iz arheolo\xc5\xa1kih izkopavanj so s: Santorinija, Miken, Tirinta, Dodona, Vafia, Ramnusa, Likosure, Egejskih otokov, Delosa, Afajinega templja v Egini, sveti\xc5\xa1\xc4\x8da Artemide Ortije v [[Anti\xc4\x8dna \xc5\xa0parti, Pilosa, Teb, Aten, jame Vari, razbitin ob otoku Antikitera in raznih drugih krajev Gr\xc4\x8dije._NEWLINE_Terakotni kipec daidala iz muzeja je navdihnil oblikovalce maskote olimpijskih iger v Atenah leta 2004, maskoti sta bila Atena in Fevos.\n_START_SECTION_\nNove razstave\n_START_PARAGRAPH_\nDva najnovej\xc5\xa1a eksponata muzeja sta zlat pogrebni venec iz 4. stoletja pred na\xc5\xa1im \xc5\xa1tetjem in marmorni kip \xc5\xbeenske iz 6. stoletja pred na\xc5\xa1im \xc5\xa1tetjem, ki sta bila vrnjena kot ukradena artefakta v Gr\xc4\x8diji leta 2007. Vrnil ju je muzej Getty iz Kalifornije po 10 let trajajo\xc4\x8dem pravnem sporu med njim in gr\xc5\xa1ko vlado.  Eno leto prej so se s fundacijo  Los Angeles dogovorili, da vrnejo nagrobnik iz gr\xc5\xa1kih Teb iz 4. stoletja pred na\xc5\xa1im \xc5\xa1tetjem in zaobljubljen relief z otoka Tasos iz 6. stoletja pred na\xc5\xa1im \xc5\xa1tetjem.\n_START_SECTION_\nArheolo\xc5\xa1ka knji\xc5\xbenica\n_START_PARAGRAPH_\nMuzej ima 118 let staro knji\xc5\xbenico arheologije z redkimi knjigami in publikacijami o anti\xc4\x8dni umetnosti, znanosti in filozofiji. Knji\xc5\xbenica ima skoraj 20.000 zvezkov, vklju\xc4\x8dno z redkimi izdajami, ki segajo v 17. stoletje.  Bibliografija zajema arheologijo, zgodovino, umetnost, starodavne religije in starogr\xc5\xa1ko filozofijo, pa tudi starogr\xc5\xa1ko in latinsko literaturo. Zlasti pomembni so dnevniki razli\xc4\x8dnih izkopavanj, vklju\xc4\x8dno z dnevniki Heinricha Schliemanna. Zbirka arheolo\xc5\xa1kih knjig je najbogatej\xc5\xa1a v Gr\xc4\x8diji. Nedavno je bila obnovljena s sredstvi iz fundacije Alexandra S. Onassisa. Njena prenova je bila kon\xc4\x8dana 26. maja 2008 in se imenuje po Alexandru Onassisu.\n_START_SECTION_\nInformacije za obiskovalce\n_START_PARAGRAPH_\nMuzej je dostopen z atensko podzemno \xc5\xbeeleznico. Najbli\xc5\xbeji postaji sta Viktoria in Omonia. Muzej ima trgovino z replikami artefaktov in kavarno v vrtu s skulpturami. Muzej je v celoti dostopen z invalidskim vozi\xc4\x8dkom. Imajo tudi pripomo\xc4\x8dke in vodnike za gluhe in naglu\xc5\xa1ne obiskovalce.'